Fimleikadeild Gróttu hefur endurnýjað mikið af áhöldum á síðastliðnu ári sem að voru orðin úr sér gengin eftir áralanga notkun . Fimleikaáhöld eru mjög dýr og því hefur styrkur frá Seltjarnarnesbæ við áhaldakaup verið ómetanlegur , en þau veittu styrk fyrir kaupum á fiber stökkbraut fyrir hópfimleika og fimleikagólfi fyrir áhaldafimleika . Fimleikadeildin þakkar Seltjarnarnesbæ kærlega fyrir . Auk þess hefur fimleikadeildin keypt hópfimleika dansgólf , stökkbretti , hlauparenning , nýjar rár fyrir tvíslárnar og þrjár jafnvægisslár fyrir rúmar fjórar milljónir . Nú bíða áhöldin eftir stækkun íþróttamiðstöðvarinnar þannig að hægt sé að nota hópfimleika dansgólfið á hverjum degi og æfa stökkseríur á fiberbrautinni með fullu tilhlaupi . Fullt tilhlaup er 16 metrar en er eingöngu 2 metrar í fimleikasalnum í Gróttu . Auk þess háir það okkar iðkendum verulega að eingöngu er hægt að æfa stökk og trampólin með fullu tilhlaupi þrisvar í viku eða þá daga sem að fimleikadeildin hefur aðgang að litla salnum . Nú er komið að þeim tímamótum að það lítur út fyrir að fimleikadeildin sé að missa eldri iðkendur til annarra félaga vegna aðstöðunnar . Auk þess gengur illa að ráða þjálfara til deildarinnar þar sem að þeir velja frekar að þjálfa hjá félögum með betri aðstöðu . Verði ekkert af stækkun íþróttamiðstöðvarinnar fljótlega þá þarf að endurskilgreina hlutverk fimleikadeildar Gróttu , á þetta að vera eingöngu félag fyrir yngri iðkendur og uppeldisfélag fyrir önnur fimleikafélög ? Eða ætlum við að halda áfram eða vera með gott starf fyrir iðkendur á öllum aldri og á öllum getustigum ?